
Vivis iam aŭ neniam 

— diras la fabelo — 
brava, paca sed sagaca 
reĝo en kastelo. 

Sur si kronon, 

sub si tronon 

li ja reĝe havis, 

ĝis limrando de la lando 
lia leĝo gravis. 

La eskorto en la korto 
salvon pafis tondre, 
korteganoj, ĉambelanoj 
klinis sin demonstre. 

Ĉiu gajne zorgoŝajne 


lian gracon serĉis, 


senripoze verse, proze 
komplimentojn verŝis. 

Li ne kredis. Lin tre tedis 
blufo, ŝerco, klaĉo, 

kaj scivole pensis sole 

pri sagaco, saĝo. 

Spriton provi, saĝon trovi, 
ne nur la humilon, 

el la oro de l' trezoro 

faris li plugilon. 

En sunbrilo la plugilo 

por admiro staris: 

Ĝis nun, sciu, ja neniu 
tian ilon faris! 

Tiel pompe kaj sentrompe 
reĝo ne projektis! 
Senmakule, eĉ spegule 
sunon ĝi reflektis. 

lom ruze sinamuze 


fine li parolas: 


"Ĉesu psalmi! Diru al mi, 
kiom ĝi valoras?" 

La demando tra la lando 
tien-reen krozis,. 

ĉies menso pro la penso 
viglis, ne ripozis. 

Tuj tre multe, eĉ tumulte 
grafoj, princoj venis, 

sed neniu estis, kiu 
trafis kaj divenis. 

Ili gapis, kapon skrapis, 
palpis ĝin, balbutis, 

fine honte, forironte 
ruĝiĝante mutis. 
Surtronseĝo el la reĝo 
sakris la parolo: 

„Kia sperto pri mallerto, 
pri la cerba molo! 
Korteganoj, eskorianoj 


dekorita bando, 


eĉ la princoj el provincoj 
stultas en la lando!" 

Li do tiam vokis sian 
avo-aĝan sklavon. 

"Diru, homo, via kono 
ĝian valorhavon!" 

Ŝin klinante, ĝin palpante 
montris li humilon: 
"Kamparanoj en la manoj 
havas ferplugilon. 

Plugi teron uzas feron 
ĉiu kamparano; 

la valoro de l' laboro: 
ĉiutaga pano. 

Mi, simplulo, servutulo, 
penson kiel havus 

pri la pezo, pri orprezo? 
Certe mi mistrafus." 

"Mia vorto — via sorto 


sciu, servutulo! 


Sen respondo por vi mondo 
dronos en nebulo. 

Do ekpenu kaj divenu 

la plugilvaloron; 

se ne, voktoj post tri noktoj 
tranĉos vian kolon." 

lI 

Sur la vojo kun malĝojo 
kamparano migris; 

pro la timo pri la fino 

liaj pensoj nigris. 

Ĉe vojfino al filino, 

kiam ŝin renkontis, 

tuj raporte simplavorte 
ĉion li rakontis. 

"Ne cerbumu, pipon fumu, 
poste iru dormi! 

Mi ja trovos, kio povos 
ĝustan solvon formi, 


Ne lamentu, ne plu plendu 


estos - bona fino" 

Tiel ĉarme kaj korvarme 
traktis lin filino. 

Li cerbumis.... Ŝi mastrumis 
kaj babilis, agis, 

ĉion orde, filinzorge 

por remigro pakis, 

kaj matene flustris jene 
antaŭ ol li iris: 

"Al mi kredu, nur ripetu 
kion mi jam diris!" 

Do matene iom treme 
migris al la reĝo. 
Foje-foje li survoje 
turnis sin al preĝo, 

sed ĉe trono paroltono 
kaŝis lian dubon, 

ke neniu tion sciu, 


nun li ĵetas - kubon. 


"Reĝa brilo de l' plugilo 
ora, senlabora, 

por la pladoj de l' regatoj 
estas - senvalora. 

Pluvo, suno por la humo 
multe pli valoras, 

ĉar sen tio ja nenio 
ĝermas, kreskas, floras." 
Tiel saĝa kaj kuraĝa 

estis la respondo, 

ĝin primiris, eĉ admiris 

la kortega rondo. 
Surtronseĝo mem la reĝo 
kriis surprizita: 

"Jen tre trafe: Ci plenprave 
estas vere sprita." 

"Reĝo nia, peko mia 
pezus sur animo..... 

Vi eraris. ... Ne mi faris 


solvon, sed filino. 


Do mi petas, por mi pledas, 
regu vin kortuŝo; 

por mesaĝo de la saĝo 
estis Mi nur — buŝo." 

La honesto kaj modesto 
reĝan plaĉon trafis, 

kaj mieno suverena 

jam indulgon havis. 

Li ridetis, flustre petis 
grafon sur tronŝtupo; 

tiu kure kaj rekure 

venis kun — linstupo. 
"Mia vorto — ŝia sorto, 
vidu, kamparano, 

jen el stupo por okupo 

ne pli ol plenmano. 

Ŝi ŝpinteksu kaj ampleksu 
ŝia preta tolo 

tian grandon, ke ĝi landon 


kaŝu kun popolo!" 


IV 

Hejmeniris, ĉion diris 
patro al filino.... 

Li lamentis, antaŭsentis 


timon pri la fino: 


"Mi respektas, sed suspektas, 


reĝo havis febron 
stupdonante, ordonante 
fari la — maleblon." 

"Ne cerbumu, pipon fumu, 
poste iru dormi! 

Solvon ruzan, eĉ amuzan 
provos mi ekformi. 

El maleblo fari eblon 
vanus cerbostreĉo; 

ne teksaĵon, sed spritaĵon 
volas nia reĝo." 

Li cerbumis.... Ŝi mastrumis 
kaj babilis, agis, 


ĉion orde, filinzorge 


por remigro pakis, 

kaj matene ilustris jene 
antaŭ ol li iris: 

"Al mi kredu, nur, ripetu 
kion mi jam diris!" 

V 

Supre reĝo ĉe tronseĝo, 
sube princoj staris; 
kamparano kun elano 
riverencojn faris.... 

Liajn ĝenon, hezitemon 
reĝo vorte tondris: 

"Nu, pri ŝpino la filino 
kion nun respondis?" 
"Reĝa Moŝto, mi, la poŝto, 
peras, interpretas: 

la filino por la Ŝpino 
tage-nokte pretas; 

tolon teksos, ĝi ampleksos 


grandon — landon kovri, 


sub ĉi tendo regimentoj 
povos eĉ manovri, 

sed ŝi petas — mi ripetas — 
ilojn vi preparu: 
bobenilon, radŝpinilon, 

eĉ teksilon faru! 

Celon trafi volu havi 

vian reĝan dignon, 

ĉion fari, finprepari 

uzu tiun — lignon!" 

Per la mano kamparano 
montras lignan latan, 

kies grando, mezurrando 
estis nur manplata. 

Reĝo prenis kaj komprenis, 
tuj eksplode ridis: 

"Solvo ĝusta, miagusta! 
Jen ŝi ree spritis!" 

"Kiu spritas, ja meritas, 


ke honoru oni; 


mi deziras, eĉ sopiras 

ŝin persone koni. 

Tial, homo, al la trono 

la filinon gvidu; 

miajn gracon kaj donacon 
la kortego vidu!" 

VI 

Man-en-mano kamparano 
kaj filino venis.... 

Nia reĝo sur tronŝego 
pozis, gravmienis, 

sed tuj poste, eĉ ne moŝte 
digno lin forlasis, 

kiam paro el kamparo 

al la trono paŝis. 

Ŝiaj ondaj haroj blondaj 
brilis kiel oro, 

en sereno de l' mieno 
montris sin pudoro 


sur la vango pentris sango 


rozon al lilio, 

ŝia ĉarmo — estas varmo, 
suna harmonio. 
Suverene, sed serene 
reĝo sin algestis; 

je la signo ŝi kun digno 
paŝis.... Patro restis.... 
Dum ŝi iris, ĉiu miris; 
"Belo kaj staturo 

estas rekte kaj perfekte 
arto el eburo!" 

Kvazaŭ helo el ĉielo 

al mi nun rigardus 

kaj sur lipoj du tulipoj 
rubenruĝe ardus" — 
tiel reĝo sur tronseĝo 
penis, miris mute 

kaj pro ravo iĝis sklavo, 
amblindulo tute. 


Ŝin ekvidi kaj decidi 


estas do momento; 

lin katenis, al ŝi ĉenis 

fajre brula sento. 

Ŝin li svatis, ame flatis, 

tuj dekretis feston, 

donis ringon, krondistingon 
kaj reĝinan veston. 

"Ju pli frue, des pli brue 
sonu la fanfaroj; 

al ĝojfesto de l' landestro 
venu la najbaroj; 

ĉiu homo ĝis mentono 
manĝu, trinku, dancu, 

eĉ hundvostoj pro la ostoj 
gaje sin balancu!" 

Reĝa Moŝto je la kosto 

de la propra kaso 

brandon, vinojn, cent bovinojn 
donis al amaso. 


Tiutage kaj senpage 


ĉiu drinkis, festis, 

eĉ eskorto en la korto 
dormis nur, digestis. 
"Vin, reĝino, junedzino, 
ame mi salutas; 
korfidelon, orjuvelon 
antaŭ vin mi ŝutas; 
tamen sciu, al neniu 
rajtos vi konsili, 

ĉar la leĝo de la reĝo 
devos vin ekzili." 

Homo faras kaj eraras, 
mia edzo, reĝo; 

eble iam pekos mi jam 
spite al la leĝo. 

Por okazo, se ukazo 
pelos min sen pledo, 
rajton solan kaj konsolan 
havu mi sen peto. 


Por feliĉo en malriĉo, 


vidu, jam mi planas: 
lasu preni, kun mi teni, 
kion mi plejamas." 

"Mi promesas kaj permesas, 
portu el palaco, 

por vi kio estas io 

kara laŭ la plaĉo!" 

VII 

Foje estis, ke forestis 
reĝo kun eskorto, 

du najbaroj, etaj caroj, 
venis al la korto. 

Pro diskuto, eĉ disputo 
eĥis la palaco; 

ili tedis, solvon petis 
pri milito, paco. 

Sed al ili ja konsili 

nur la reĝo rajtis, 

kiu fore ĉaslabore 


ie pafis, rajdis. 


Pro zorgpleno pri problemo 
caroj petis, tedis; 

al invado, al persvado 

la reĝino cedis. 
Forgesante, nepensante 
pri la sekva puno 

ŝi proponis, konsildonis 

al la cara kuno: 

"Ne nur toste, vortokoste 
traktu pri la paco, 
ĉiutage, ĉiuage 

vivu sen minaco, 

kaj feliĉaj, eĉ tre riĉaj 

iĝos viaj landoj, 

se obeas, pacon kreas 
manoj kaj la — langoj." 
Dum la caroj per la ĉaroj 
iris for tre frate, 

— kia sorto! — reĝo, korto 


hejmenvenis — fate. ... 


Edzon trompi, leĝon rompi 
ŝi ja ne intencis, 

jen ŝi honte lin renkonte 
ĵus pri peko pensis. 

„Dum mi ĉasis, kion faris 
sola vi, tre kara?" 

Ŝi kelkvorte diris orde: 

"Mi konsilis, kara." 

Pro la vero la kolero 

en la reĝo bolis, 

tuj regpoze, furioze 

tiel li parolis: 

"Via vorto — vila sorto! 
Mankas nun pardono 

Lasu tronon, vian kronon, 
iru for el domo!" 

Sian kronon sur la tronon 
metis ŝi sen vorto, 

sen lamento post momento 


iris for tra l' pordo, 


sed al reĝo tiu leĝo 

Ŝajnis nun maljusto, 

ĉar tre tordis, koron mordis 
io en la brusto. 

Pensis reĝo: "Stulta leĝo, 
kiu Min Mem punas.... 
Kion fari? Ja erari 

reĝo ne rajtumas." 

Dum lin regis kaj premegis 
la ĉagreno pike, 

ĉe aranĝo porla manĝo 
helpis ŝi — mistike. ... 

VIII 

Reĝo sola, senkonsola 
sidis ĉe la tablo; 

mankis sprito, mankis rido, 
ĉarmo kaj afablo 

La regalo kiel galo 

gustis tro amara, 


ĉar forestis, ne ĉeestis 


la edzino kara. 

Li nescie trinkis tie 
dolĉan dormigilon, 
poste vidis, vane spitis, 
grizan lampobrilon.... 
Pro la vino de l' reĝino 
li inertis dorme 

kaj ebrie, senkonscie 
ronkis forte, ŝtorme... 
Ix 

Ŝi sekrete, tre diskrete 
veturilon petis, 

reĝon sian senkonscian 
sur ĝin zorge metis; 

el la korto tra l' eskorto 
lin ŝi lerte ŝtelis, 

la ĉevalojn inter valojn 
ŝi senhalte' pelis. ... 
Al kabano de kampano 


kiam ŝi alvenis, 


la dormantan reĝon vantan 
enen ŝi tirtrenis 

kaj sur maton la amaton 
metis, kovris, vartis 

kaj ameme, korotreme 
ĝis vekiĝo gardis. 

Ĉe vekiĝo per streĉiĝo 
brakoj tuŝis trabon 

kaj je salto plafonalto 
batis lian kapon.... 

Lito pajla, sfero ajla, 
senpargeta planko, 
argilmuro, polva puro, 
ĉie manko.... manko.... 
"Kio estas? Kie estas 

mi, ho, Dio sankta?" 

"Ĉe la sino de l' edzino 
sole vin amanta. 

Vi promesis, kaj permesis 


rajton la konsolan, 


ke mi prenu, ĉe mi tenu 
por mi plej valoran." 
"Por mi oro de l' trezoro 
senvalora estas, 

ĉar en koro vi, sinjoro, 
mia edzo, nestas; 
geedzeco en reĝeco 
gravas, mi imagas, 

se komune ili kune 

por regatoj agas." 
"Edzineto, kolombeto, 
orjuvelo rara, 

nur vi estas, ĉiam restos 
por mi la plej kara! 
Manon prenu, kun mi tenu 
povon en palaco, 

sprite brilu kaj konsilu 
por popola paco!" 


Kaj de tiam ili ĉiam 

kune regis juste; 

mem parolo de l' popolo 
tion diras ĝuste. 

Mi aldonas, ĉar mi konas, 
kio estas vero: 

ili nune vivas kune 


nuren la - fabelo. 


